b'\n_START_ARTICLE_\nKristina Gori\xc5\xa1ek Novakovi\xc4\x87\n_START_SECTION_\n\xc5\xbdivljenje\n_START_PARAGRAPH_\nGori\xc5\xa1kovi so bili premo\xc5\xbena in veljavna rodbina, ki je imela v lasti veliko zemlje, gozdove, trgovino in gostilno . Kristina Gori\xc5\xa1ek se je rodila v \xc5\xa1tevil\xc4\x8dni dru\xc5\xbeini z enajstimi otroki, saj je imela kar sedem sester. Star\xc5\xa1i so podpirali \xc5\xa1olanje tako sinov kot h\xc4\x8dera. Slednje so postale profesorice, nune, arhivarke in letalke. Kristina je obiskovala osnovno \xc5\xa1olo v Sti\xc4\x8dni, me\xc5\xa1\xc4\x8dansko \xc5\xa1olo v \xc5\xa0mihelu pri Novem mestu in Celovcu ter trgovsko \xc5\xa1olo v Ljubljani  .\n_START_SECTION_\nDelo\n_START_PARAGRAPH_\nPo kon\xc4\x8danem \xc5\xa1olanju in pomo\xc4\x8di v doma\xc4\x8di trgovini si je Kristina Gori\xc5\xa1ek za\xc5\xbeelela neodvisnosti in se leta 1929 preselila v Beograd, ki je takrat \xc5\xa1e spadal pod Kraljevino SHS. Tam je delala na oddelku beograjske po\xc5\xa1te za mednarodni promet . Jeseni 1930 je dru\xc5\xa1tvo rezervnih pilotov objavilo oglas v \xc4\x8dasniku Politika, da v civilni letalski \xc5\xa1oli i\xc5\xa1\xc4\x8dejo nove pogumne fante in dekleta  . Kristina, \xc5\xbeeljna novih izzivov, se je prijavila in vred z dvema dekletoma prestala vse preizkuse, od zdravstvenega pregleda, testne vo\xc5\xbenje z akrobacijami, teoretskega izpita do prakti\xc4\x8dnega izpita . Te\xc4\x8daj letalstva v Zemunu, ki se nahaja v okolici Beograda, si je pla\xc4\x8devala sama . Tudi Vladimir Bartol je bil \xc4\x8dlan istega aerokluba in pomagal pri Kristininem \xc5\xa1olanju. Jeseni 1932 je prvi\xc4\x8d kot pilotka samostojno poletela, februarja 1934 pa je po uspe\xc5\xa1no opravljenem izpitu pred voja\xc5\xa1ko komisijo prejela diplomo . Kristina Gori\xc5\xa1ek je bila prva letalka tako na Slovenskem, v Jugoslaviji kot tudi na celotnem Balkanu. Vojno ministrstvo ji je podelilo medaljo za hrabrost . Kristina Gori\xc5\xa1ek je pilotirala v najmanj\xc5\xa1i \xc5\xa1tevilki mo\xc5\xa1kega pajaca , saj je bilo pred drugo svetovno vojno v letalstvu tako malo \xc5\xbeensk, da so morale uporabljati kar mo\xc5\xa1ko opremo. Po vojni se je letalstvo raz\xc5\xa1irilo tudi med \xc5\xbeenske, ki so zavzemale vse ve\xc4\x8d vlog v letalstvu, od pilotiranja, skakanja, jadranja  do letalskih akrobacij, a vendar so pri poklicnem uveljavljanju naletele na ve\xc4\x8d preprek kot mo\xc5\xa1ki. K zanimanju za letalstvo med dekleti je pripomogel tudi film Vesna iz leta 1953, kjer se je glavna igralka u\xc4\x8dila padalstva . Kristina Gori\xc5\xa1ek se je udele\xc5\xbeila mnogo letalskih mitingov, \xc4\x8dlanke o letalstvu pa je objavljala v \xc4\x8dasopisju ._NEWLINE_Letalske uspehe Kristine Gori\xc5\xa1ek je zaustavila druga svetovna vojna. Leta 1936 se je preselila v Zagreb, kjer je sprejela poklic telefonistke na letali\xc5\xa1\xc4\x8du. Tam je spoznala trgovca Draga Novakovi\xc4\x87a, s katerim se je poro\xc4\x8dila tri leta kasneje in sprejela njegov priimek . Mo\xc5\xbeu je pomagala v njegovi zagreb\xc5\xa1ki trgovini, v sredini 1940-ih pa sta se preselila v Anglijo. V mestu Scunthorpe v Severnem Lincolnshiru sta odprla\xc2\xa0\xc2\xbbBed and Breakfast\xc2\xab\xc2\xa0penzion. Kristina Gori\xc5\xa1ek Novakovi\xc4\x87 se je ob\xc4\x8dasno vra\xc4\x8dala v domovino, v Sti\xc4\x8dno, na obisk k sorodnikom.'